Man geslaan, geskiet op Noordwes-plaasArgieffoto ŉ Man is in ŉ ernstige toestand in die hospitaal nadat hy Dinsdagaand op ŉ plaas naby Broederstroom in Noordwes aangerand en geskiet is. Ian Cameron, hoof van gemeenskapsveiligheid by AfriForum, het aan Maroela Media bevestig Willem Joubert (37) is in die hospitaal opgeneem ná die aanval. Maroela Media verneem vyf aanvallers het omstreeks 21:35 op die plaas toegeslaan en die alarm buite die huis laat afgaan. Joubert het gaan ondersoek instel en is deur die aanvallers oorval. Hy is glo met ŉ stomp voorwerp geslaan en in sy bolyf geskiet. Joubert het sy bewussyn verloor en inmekaargesak. Die aanvallers het hom daarna vermoedelik in die huis probeer insleep, maar tou opgegooi en hom langs die swembad vasgebind. Joubert se suster wat in die huis was, kon daarin slaag om die paniekknoppie te druk. Sy het by ŉ agterdeur uit gevlug en by die werkers gaan hulp soek. Sy en een van die werkers het in die veld weggekruip terwyl hulle gewag het vir beamptes van die plaaslike veiligheidsmaatskappy om op te daag. By die veiligheidsmaatskappy se aankoms op die toneel het die aanvallers met skootrekenaars, selfone en ŉ iPad op die vlug geslaan. Joubert is daarna na ŉ hospitaal gehaas. Die provinsiale polisiewoordvoerder kon nie onmiddellik die voorval bevestig nie en Maroela Media wag op terugvoer.